**Covid19 – Ευρωπαϊκή Εταιρία (SE) – Πρόταση Κανονισμού**

Της **Αντιγόνης Αλεξανδροπούλου,**

Προέδρου της Επιτροπής Εταιρικού Δικαίου του CCBE,

Επικ. Καθ. Ευρωπαϊκού Πανεπιστημίου Κύπρου

Η Ευρωπαϊκή Επιτροπή εξέδωσε πρόταση Ευρωπαϊκού κανονισμού (COM(2020) 183 final) για την παράταση της προθεσμίας διενέργειας της ετήσιας γενικής συνέλευσης των Ευρωπαϊκών Εταιριών («SE») και των Ευρωπαϊκών Συνεταιριστικών Εταιριών («SCE») που θα πραγματοποιηθούν το έτος 2020. Συγκεκριμένα, λόγω της εξαιρετικής κατάστασης που έχει προκύψει εξαιτίας του Covid19 και των σχετικών μέτρων που έχουν ληφθεί στα κράτη μέλη, οι εταιρίες αντιμετωπίζουν προβλήματα στη διενέργεια των γενικών συνελεύσεων των εταίρων/μετόχων τους. Για το λόγο αυτό πολλά κράτη μέλη έλαβαν έκτακτα νομοθετικά μέτρα, προκειμένου να διευκολύνουν τις εταιρίες στη διεξαγωγή των συνελεύσεών τους, μεταξύ των οποίων είναι η διενέργεια αυτών με τη χρήση ψηφιακών μέσων, όπου δεν προβλεπόταν, καθώς επίσης και η παράταση της προθεσμίας για τη διενέργεια της ετήσιας γενικής συνέλευσης.

Το καταστατικό της Ευρωπαϊκής Εταιρίας και της Ευρωπαϊκής Συνεταιριστικής Εταιρίας ρυθμίζονται από Ευρωπαϊκούς Κανονισμούς. Και ναι μεν ο τρόπος διενέργειας της γενικής συνέλευσης της SE δυνάμει του αρ. 53 του κανονισμού 2157/2001 για τις SE μπορεί να ρυθμιστεί από την εθνική νομοθεσία περί ανωνύμων εταιριών του κράτους μέλους, όπου η SE έχει την έδρα της, ο χρόνος ωστόσο διεξαγωγής της ετήσιας γενικής συνέλευσης της SE ρυθμίζεται από το άρθρο 54 παρ. 1 του Κανονισμού, το οποίο προβλέπει ότι η ετήσια γενική συνέλευση πρέπει να διεξαχθεί εντός 6 μηνών από το κλείσιμο της εταιρικής χρήσης, δηλαδή για τις περισσότερες SE η ετήσια γενική συνέλευση για το έτος 2020 θα πρέπει να γίνει μέχρι τον Ιούνιο 2020 (αντίστοιχη ρύθμιση για την SCE προβλέπεται στο αρ. 54 παρ. 1 του Κανονισμού 1453/2003). Από αυτήν τη ρύθμιση δεν μπορεί να αποκλίνει ο εθνικός νομοθέτης, καθώς δεσμεύεται από τον Κανονισμό. Η Ευρωπαϊκή Επιτροπή, αναγνωρίζοντας ότι λόγω των μέτρων που έχουν ληφθεί εξαιτίας του Covid19 οι SE αδυνατούν να ανταπεξέλθουν στην προθεσμία αυτή, πρότεινε ως έκτακτο μέτρο για το έτος 2020 και μόνο, η ετήσια γενική συνέλευση να μπορεί να πραγματοποιηθεί εντός 12 μηνών από το τέλος της εταιρικής χρήσης και σε κάθε περίπτωση όχι αργότερα από τις 31.12.2020. Η πρόταση αυτή αντικατοπτρίζει αντίστοιχη ρύθμιση που έχει προβλεφθεί στη Γερμανική νομοθεσία για τις γερμανικές ανώνυμες εταιρίες. Να σημειωθεί ότι η Γερμανία είναι ένα από τα κράτη μέλη στα οποία έχουν εγκατασταθεί οι περισσότερες SE.